張約齋生日
作者：釋寶曇
朝代：宋

paragraphs: 何年麒麟飛上天，下視平地爲秦川。
九關虎豹不敢去，爲作南渡中興年。
扶持斯文一鳴世，金鐘大鏞方在懸。
百年人物有如此，舊山喬木今依然。
人言廣平心鐵石，梅花作賦猶清便。
爭如萬象落吾手，顛倒捃拾無留妍。
曉窗沉水旋和墨，雜花落紙如雲煙。
問渠少室果何事，一笑粲粲成真傳。
春風正墮散花手，亦有舞雪相回旋。
願公道眼皎如日，我欲以壽東家禪。